钦定古今图书集成/方舆汇编/边裔典/第063卷 > 唐
## 钦定古今图书集成/方舆汇编/边裔典/第063卷 > 唐

### 太宗贞观二十年那揭遣使贡方物

按《唐书太宗本纪》不载。按《西域传》，“又有那揭者，亦
属国也，贞观二十年，遣使者贡方物。”

按《大唐西域记》。那揭罗曷国。〈北印度境〉“东西六百馀里，南
北二百五六十里。”山周四境，悬隔危险。国大都城二
十馀里。无大君长，主令役属迦毕试。国丰谷稼，多花
果。气序温暑，风俗淳质，猛锐骁勇，轻财好学。崇敬佛
法，少信异道。伽蓝虽多，僧徒寡少。诸窣堵波荒芜圮
坏，天祠五所，异道百馀人。城东三里有窣堵波，高三
百馀尺，无忧王之所建也。编石特起，刻雕奇制。释迦
菩萨值然灯佛，敷鹿皮衣，布发掩埿，得受记处。时经
劫坏，斯迹无泯。或有斋日，天雨众花，群黎心竞，或修
供养。其西伽蓝，少有僧徒。次南小窣堵波，是昔掩埿
之地，无忧王避大路，遂僻建焉。城内有大窣堵波故
基，闻诸先志曰：“昔有佛齿，高旷严丽，今既无齿，唯馀
故基。”其侧有窣堵波，高三十馀尺。彼俗相传，不知原

游化，降迹于此，国人感慕，建此灵基。其东不远有窣
堵波，是释迦菩萨昔值然灯佛，于此《买华》。城西南二
十馀里至小石岭，有伽蓝，高堂重阁，积石所成，庭宇
寂寥，绝无僧侣。中有窣堵波，高二百馀尺，《无忧》王之
所建也。

伽蓝西南，深涧峭绝，瀑布飞流，悬崖壁立。东岸石壁
有大洞穴，瞿波罗龙之“所居也。门径狭小，窟穴冥暗，
崖石津滴，磎径馀流。昔有佛影，焕若真容，相好具足，
俨然如在。近代以来，人不遍睹，纵有所见，髣髴而已。
至诚祈请，有冥感者，乃暂明视，尚不能久。昔如来在
世之时，此龙为牧牛之士，供王乳酪，进奉失宜，既获”
谴责，心怀恚恨。以金钱买华，供养受记窣堵波，愿为
恶龙，破国害王。即趣石壁，投身而死。遂居此窟，为大
龙王。便欲出穴，成本恶愿。适起此心，如来已鉴，愍此
国人为龙所害，运神通力，自中印度至龙所。龙见如
来，毒心遂止，受不杀戒，愿护正法。因请：如来常居此
窟，诸圣弟子恒受我供。如来告曰：“吾将寂灭，为汝留
影，遣五罗汉常受汝供，正法隐没，其事无替。汝若毒
心奋怒，当观吾留影，以慈善故毒心当止。此贤劫中
当来世尊，亦悲愍汝，皆留影像。”影窟门外有二方石，
其一石上有如来足蹈之迹，轮相微现，光明时烛。影
窟左右多诸石室，皆是如来诸圣弟子入定之处。影
窟西北隅有窣堵波，有如来经行之处。其侧窣堵波
有如来发、爪。邻此不远有窣堵波，是如来显畅《真宗》
说蕴界之处所也。影窟西有大盘石，如来尝于其上
濯浣袈裟，文影微现。城东南三十馀里至酰罗城，周
四五里，坚峻崄固，华林池沼光鲜澄镜。城中居人淳
质正信。复有重阁，画栋丹楹。第二阁中有七宝小窣
堵波，“置如来顶骨，骨周一尺二寸，发孔分明，其色黄
白，盛以宝函，置窣堵波中，欲知善恶相者，香末和埿，
以印顶骨，随其福感，其文焕然。”又有七宝小窣堵波，
以贮如来髑髅骨，状若荷叶，色同顶骨，亦以宝函缄
络而置。又有七宝小窣堵波，贮如来眼睛，睛大如柰，
光明清彻，曒映中外。又以七宝函缄封而“置。如来僧
伽胝袈裟，细㲲所作，其色黄赤，置宝函中，岁月既远
微有损坏。如来锡杖白铁作镮，栴檀为笴，宝笥盛之。
近有国王，闻此诸物并是如来昔亲服用，恃其威力
迫拹而归。”既至本国置所居宫中，曾未浃辰求之已
失，爰更寻访已还本处。斯五圣迹多有灵异，迦毕试
王令五净行给侍香华，观礼之徒，相继不绝。诸净行
等，欲从虚寂以为财用，人之所重，权立科条，以止諠
杂。其大略曰：“诸欲见如来顶骨者，税一金钱；若取印
者，税五金钱。自馀节级，以次科条。”科条虽重，观礼弥
众。

重阁西北有窣堵波，不甚高大而多灵怪。人以指触
便即摇震。连基倾动铃铎和鸣。从此东南山谷中行
五百馀里，至健驮逻国。

晋

### 安帝 年释法显入西域至罗夷国

按《晋书》不载。按释法显《佛国记》：“自那竭过岭南，到
罗夷国。近有三千僧，兼大小乘学。住此夏坐。坐讫，南
下行十日，到跋那国。”

晋

### 安帝 年释法显入西域至跋那国

按《晋书》不载。按释法显《佛国记》：“由罗夷国南下行
十日，到跋那国。亦有三千许僧，皆小乘学。从此东行
三日，复渡新头河，两岸皆平地。过河有国名毗荼。”

晋

### 安帝 年释法显入西域至毗荼国

按《晋书》不载。按释法显《佛国记》，罗夷国东行三日，
过河，有国名毗荼，佛法兴盛，兼大小乘学。见秦道人
往，乃大怜愍，作是言：“如何边地人，能知出家为道，远
求佛法？悉供给所须，待之如法。”从此东南行减八十
由延，经历诸寺甚多，僧众万数。过是诸处，已到一国，
国名摩头罗。